LIETUVOS BANKO VALDYBA

NUTARIMAS

DĖL LIETUVOS BANKO VALDYBOS 2014 M. VASARIO 6 D. NUTARIMO NR. 03-25 „DĖL KREDITO UNIJŲ VIDAUS KONTROLĖS IR RIZIKOS VERTINIMO (VALDYMO) ORGANIZAVIMO NUOSTATŲ PATVIRTINIMO“ paKEITIMO

2017 m. birželio 5 d. Nr. 03-87

Vilnius

Lietuvos banko valdyba n u t a r i a:

1. Pakeisti Kredito unijų vidaus kontrolės ir rizikos vertinimo (valdymo) organizavimo nuostatus, patvirtintus Lietuvos banko valdybos 2014 m. vasario 6 d. nutarimu Nr. 03-25 „Dėl Kredito unijų vidaus kontrolės ir rizikos vertinimo (valdymo) organizavimo nuostatų patvirtinimo“:

1.1. Pakeisti 311 punktą ir jį išdėstyti taip:

„311. Vertindama fizinio asmens – laiduotojo (garanto) riziką, kredito unija turi imtis priemonių, kad įsitikintų, jog laiduotojo (garanto) finansinė būklė atitinka prisiimamus pagal laidavimo (garantijos) sutartį įsipareigojimus, ir surinkti tai patvirtinančius pagrįstus ir pakankamus įrodymus.“

1.2. Pakeisti 313 punktą ir jį išdėstyti taip:

„313. Pagal 312.1 papunktį nesuvaržytu turtu laikomas turtas arba jo dalis, kurie nėra įkeisti, areštuoti, į juos nėra nukreiptas išieškojimas pagal vykdomuosius dokumentus ir šis turtas neturi kitų tiesiogiai su juo susietų finansinių įsipareigojimų.“

1.3. Pakeisti 314 punktą ir jį išdėstyti taip:

„314. Kredito unija 312.1 papunktyje nurodytą laiduotojo (garanto) nesuvaržyto turto vertę nustato atlikdama vidaus arba išorės turto vertinimą ir atsižvelgdama į Lietuvos Respublikos turto ir verslo vertinimo pagrindų įstatyme ir kituose teisės aktuose įtvirtintus turto vertės nustatymo principus ir kriterijus.

1.4. Pakeisti 315 punktą ir jį išdėstyti taip:

„315. Apskaičiuojant 312.2 papunktyje nurodytą laiduotojo (garanto) visų įsipareigojimų pagal paskolos ir kitas sutartis vidutinės įmokos dydžio ir pajamų santykį, mutatis mutandis taikomi Lietuvos banko valdybos 2011 m. rugsėjo 1 d. nutarimo Nr. 03-144 „Dėl Atsakingojo skolinimo nuostatų“ V ir VII skyriuose nustatyti reikalavimai, kiek Nuostatuose nenustatyta kitaip.“

1.5. Pakeisti 316 punktą ir jį išdėstyti taip:

„316. Jeigu laiduojama (garantuojama) mažesne nei visų įsipareigojimų pagal užtikrintą paskolos sutartį suma, kredito unija turi teisę, apskaičiuodama 312.2 papunktyje nurodytą santykį, naudoti laiduojamos (garantuotos) sumos dydį.“

2. Nustatyti, kad šis nutarimas įsigalioja 2017 m. liepos 1 d.

Valdybos pirmininkas	Vitas Vasiliauskas